Philip Hench
Philip Hench, 1896-1965, amerikansk læge, der virkede ved Mayoklinikken i USA. I 1936 var det første binyrebarkhormon (kortison) blevet isoleret og senere syntetiseret af biokemikerne E.C. Kendall og T. Reichstein. Philip Hench var den første, der anvendte stoffet som lægemiddel, og han rapporterede i 1949 den dramatiske virkning af kortison ved behandling af patienter med kronisk leddegigt. Iagttagelsen fik stor betydning for forståelsen af bl.a. bindevævssygdommene.
Sammen modtog de tre forskere nobelprisen i fysiologi/medicin i 1950.